送吳令常甫之武平
作者：强至
朝代：宋

paragraphs: 朝廷重一邑，悼昔容備員。
自嚴薦舉法，頗號近得賢。
仕者既擇地，主恩那罄宣。
遐封暨惡壤，十必九棄捐。
武平杳何所，閩裔天南偏。
林密毒虺藏，吐瘴蟠長煙。
冬候氣亦暖，里俗衣不綿。
舊令昨請代，闕榜張三銓。
無人議一往，常甫獨不然。
丈夫志四海，豈安廬室邊。
畏避屬衰怯，我今幸壯年。
所寄有民社，勇去無山川。
吳天破新臘，雪片衝離筵。
闔坐勸別杯，情厚禱亦虔。
藥餌慎勿疏，善保食與眠。
柂牙起驚濤，餞車散江壖。
吏民前塗奔，爭迎上瀧船。
到脩府中謁，首低小侯前。
主人知才名，應以塵土憐。
下車轉春首，訟未臨婚田。
遠人喜新君，有訴恐不先。
據案掃滯務，一决如流泉。
呼兒伴兒戲，邑事樂靜便。
地寬人物稀，林實雜海鮮。
荔子委樹旁，毛魚不論錢。
飲食信云美，那肯事宴筵。
政休寧閑齋，空腸味陳編。
他人保無過，歲滿猶自遷。
矧君資性好，進業補未全。
材長老松幹，氣强直弩弦。
坐養青雲資，歸著要路鞭。
君家新蔡後，清節能世傳。
豈必因賞格，薦狀期聯翩。
鄙人忝末契，相識由童顛。
憂懷自足感，况復別緒纏。
君其慰我私，北鴻附新篇。